Om+projektet

=Praksistilknytning – Klimaundervisning og medier =

af Ditte Marie Pagaard

Projektet tager udgangspunkt i den konkrete konkurrence: ”REClimate – film for klimaet” der arrangeres af Foreningerne Nordens Forbund (FNF) i samarbejde med dvoted.net, et nordisk filmcommunity for unge filmskabere, FN’s regionale informationskontor UNRIC, NUFF, nordisk ungdomsfilmfestival i Tromsø, samt de nordiske FN-forbund. Hovedsponsoren er Nordisk Ministerråd Projektet går ud på at arbejde med medier i undervisningen og på at de studerende får prøvet kræfter med at bruge medier i et helt konkret undervisningsforløb. Undervisningen forgår i en 9. klasse hvor eleverne, i samarbejde med de studerende, får udarbejdet et produkt i form af en film der skildrer klimakrisen. Tanken med projektet er, at en filmproduktion kan være med til at vække nogle tanker om hvordan vi skal håndtere klimaspørgsmålet for at skabe en holdbar fremtid. Der er lavet en samarbejdsaftale med Enghøjskolen og Katrine Andersen der underviser i en 9. Klasse derude.

Mine ambitioner for projektet – hvorfor jeg mener at ville deltage i projektet
Da jeg med mit kommende 4. årgangshold evaluerede deres seneste praktikforløb, var en gennemgående udmelding, at de studerende havde vanskeligt ved at omsætte det vi arbejder med i undervisningen til deres egen undervisning. De efterspurgte en tættere kontakt til nogle ”rigtige klasser” og ”nogle rigtige lærere” i langt højere grad end hvad vi tilbyder dem i øjeblikket. Bl.a. var der flere af dem der talte varmt for en model hvor de løbende havde tilknytning til noget undervisning på en skole. Jeg lovede at undersøge mulighederne for en tættere praksistilknytning – dette projekt kunne være en oplagt mulighed for at indfri de studerendes ønsker (og mine!). Undervisning i mediedidaktik, fornuftigt knyttet til et konkret fagfagligt emne, er for mig at se den mest frugtbare måde at arbejde med potentialerne i mediedidaktik på. Det gælder i øvrigt alle didaktiske områder. Det er ikke ualmindeligt at de studerende kommenterer på, at de synes at det er vanskeligt at se koblingen mellem didaktik og linjefag. I dette projekt bliver et konkret eksempel ”serveret” og det er min tanke at det kan få de studerende til bedre at se denne kobling. Det her projekt bliver ikke et ”luftigt tænkt eksempel, ude af sammenhæng” - og det skriver jeg ikke fordi vi normalt laver noget skidt på læreruddannelsen, men fordi at dette projekt er oplagt eksemplarisk og virkelighedsnært i forhold til de studerendes fremtidige virke som lærere.

Det er ikke mit indtryk at de studerendes spidskompetencer går i retning af en evalueringsindsigt. Jeg har to ambitioner i den retning. • For det første mener jeg, at et så tidsbegrænset projekt som der er tale om her byder på en eksemplarisk mulighed for at arbejde med evaluering. Vi tænker evalueringen ind fra start og vi arbejder med evaluering som et tema på holdet med et fælles projekt for øje. De studerende undersøger elevernes indsigt i emnet, de underviser dem og de evaluerer efterfølgende på forløbet både på holdet og sammen med klassen. Udbyttet af evalueringen bliver i dette projekt meget synligt for de studerende, for de kan bruge resultaterne af evalueringen i forbindelse med deres tilrettelæggelse af den netop forestående praktik. • For det andet mener jeg, at det er ekstra vigtigt at foretage en nøje evaluering af hvad eleverne har lært når der arbejdes på ”alternative” måder i undervisningen. Det er så oplagt at stå tilbage med en fornemmelse af, at det var noget fremragende undervisning som eleverne var meget optagede af. Jeg vil gerne have, at de studerende reflekterer, på en professionel måde, over hvor udbytterig undervisningen er. Skaber en filmproduktion en dybere indsigt? Kan den motivation der formentlig opstår bruges til noget anvendeligt? Etc. Endelig kan de studerende trække på de erfaringer de netop har gjort sig i deres kommende praktik og de studerende der skriver bachelorprojekt i geografi, har nogle optimale muligheder for at indsamle empiri til deres opgave. 

Projektets etaper – en skitse!
Nu til uge 35: Forberedelsesfase William, Katrine og jeg har allerede aftalt at mødes inden ferien (formentlig den 23. juni) for at planlægge projektet i nærmere detaljer (under forudsætning af at projektet bliver til noget). Uge 35 (måske først fra uge 36, da der er studietur i biologi) - 38: Undervisnings – og didaktikfase Klimaforløb på seminariet hvor holdet arbejder med det fagfaglige geografistof (vejr og klima, herunder klimaforandringer, menneskeskabte - og naturskabte forandringer, drivhuseffekt, etc.). I denne fase går vi også i dybden med hvordan man kan få elever til at arbejde med komplekse og abstrakte problemstillinger og med hvordan medier evt. kan være en nøgle til indsigt. Vi vil arbejde med dannelsesaspektet - hvordan man kan få elever til at tage stilling og med teoretiske aspekter af mediedidaktik fx hvordan nyheder afspejler verden og påvirker verden og hvordan arbejdet med aktuelle begivenheder, på en alternativ måde, kan være med til at motivere. Jeg har noget mediedidaktisk litteratur liggende, bl.a. fra Dansklærerforeningen, som jeg tænker at jeg vil arbejde med på holdet i denne fase. Det vil jeg lige drøfte nærmere med William. Jeg tænker også at William skal ind over i denne fase og jeg tænker at de studerende skal besøge klassen i nogle af klassens geografitimer og at de evt. skal undervise i forskellige emner vedr. klimadebatten. I denne fase planlægger vi også hvordan evalueringen af forløbet skal foregå. Uge 39: Produktionsfasen Den grønne temauge afholdes på Enghøjskolen. Det er her en eller evt. flere 9. klasser, i samarbejde med studerende på 4. årgang, arbejder på en film der skildrer klimakrisen. Efter planen oploades filmen den 25. september, men i princippet kan filen afleveres helt frem til den 23. oktober. Evaluering undervejs. Uge 40: Evalueringsfasen Vi evaluerer forløbet både på holdet og med klassen.

I forlængelse af projektet Uge 43-46: Praktik Her er der en mulighed for at de studerende trækker på nogle af de erfaringer som de netop har gjort sig i filmproduktionsforløbet. Uge 46: Vinderfilmen udpeges

Litteraturliste kan findes her